ธปท.ยังเดินหน้าจ่ายเงินเช็คใน1วัน
ยันใช้ระบบเคลียริงด้วยภาพตั้งเป้าทำได้ทั่วประเทศปีหน้า
11 ส.ค. 2554

ยันใช้ระบบเคลียริงด้วยภาพตั้งเป้าทำได้ทั่วประเทศปีหน้า
ธปท.เดินหน้าใช้ระบบชำระเงินจากเช็คด้วยภาพ เพื่อให้จ่ายเงินได้ภายใน 1 วัน ได้ครอบคลุมทั่วประเทศภายในปี 2555เพื่อลดต้นทุนการขนส่งและเพิ่มความสะดวกรวดเร็วให้ภาคธุรกิจและประชาชน และปรับลดค่าธรรมเนียมเช็คในอนาคต
นางสุชาดา กิระกุล รองผู้ว่าการด้านบริหาร ธนาคารแห่งประเทศไทย (ธปท.) ซึ่งทำหน้าที่ดูแลระบบชำระเงินของประเทศโดยตรง กล่าวว่า ธปท.จะเร่งทำความเข้าใจกฎหมายอิเล็กทรอนิกส์ในการเคลียริงเช็คด้วยภาพเช็ค (ICAS) เพื่อให้ภาคธุรกิจสามารถชำระเงินกันได้รวดเร็วมากขึ้นภายใน 1 วันทำการ หรือได้ทั่วประเทศภายในปีหน้า จากเดิมที่ต้องใช้เวลาถึง 3-5 วันทำการ 
อย่างไรก็ดี ปัญหาที่พบในขณะนี้ คือ ธนาคารพาณิชย์ยังไม่มั่นใจที่จะใช้ระบบนี้ เพราะมีความกังวลในเรื่องการปลอมลายเซ็น โดยเฉพาะเช็คที่มีมูลค่า 1 ล้านบาทขึ้นไป โดยน่าจะเริ่มโครงการ “วันเดย์เคลียริง” ในวันที่ 11 พ.ย.นี้
“สิ่งที่เราจะผลักดันต่อไปจากนี้ คือ การทำระบบชำระเงินทางอิเล็กทรอนิกส์ ด้วยภาพเช็คหรือ ICAS ให้คลุมทั่วประเทศ ตอนนี้เริ่มนำร่องทำแล้ว สิ้นปีนี้ ในเขตกรุงเทพฯ และปริมณฑลน่าจะครบ เคลียร์เช็ครับเงินได้ใน 1 วัน ส่วนปีหน้าจะให้ครอบคลุมทั่วประเทศ ที่ต้องทำเพราะตอนนี้การที่ระบบนี้ยังไม่ได้รับการยอมรับเท่าที่ควร น่าจะเป็นเพราะคนไม่เข้าใจ ไม่คุ้นเคย และตัวกฎหมายเพิ่งมีบังคับใช้ ผลออกมาประกาศใช้ ทำให้เกิดความกังวลอยู่บ้าง เราต้องเร่งทำความเข้าใจเกี่ยวกับข้อกฎหมายทางอิเล็กทรอนิกส์ให้มากขึ้น” นางสุชาดา กล่าว
นางสุชาดา กล่าวอีกว่า หากสามารถดำเนินการได้ ภาคธุรกิจและประชาชนผู้ใช้เช็คจะได้รับความสะดวกรวดเร็วมากขึ้น ต้นทุนก็จะลดลงมาก เพราะไม่ต้องขนย้ายเช็คฉบับจริง อย่างไรก็ตามในช่วงที่ธนาคารไม่แน่ใจในการสั่งจ่ายเงินตามภาพเช็คที่มีมูลค่า 1 ล้านบาทขึ้นไป ธปท.ก็อนุโลมให้ส่งเช็คตัวจริงไปให้ธนาคารผู้จ่ายควบคู่กับการใช้ภาพเช็คได้ เพื่อสร้างความมั่นใจให้ธนาคารที่ยังไม่มีความเชี่ยวชาญกับระบบใหม่ กรณีไม่แน่ใจก็ขอดูเช็คฉบับจริงก่อนจ่ายเงินได้ เพื่อให้ระบบเดิมและระบบใหม่ใช้คู่กันไปก่อน 
สำหรับการลดค่าธรรมเนียมสั่งจ่ายเงินตามเช็คตามวงเงิน ในกรณีของเช็คข้ามเขตปัจจุบันที่คิดอัตราหมื่นละ 10 บาท หมื่นบาทต่อไปคิด 5-10 บาทนั้น ฝ่ายนโยบายสถาบันการเงิน กำลังอยู่ระหว่างการพิจารณาและเจรจาเพื่อปรับปรุงให้เหมาะสมต่อไป หากระบบภาพเช็คใช้ได้ครอบคลุมลดต้นทุนลงได้
ทั้งนี้ ค่าธรรมเนียมที่ลดลงตามข้อตกลงระหว่างสมาคมธนาคารไทยและ ธปท. มีดังนี้ 1.ธนาคารในเขต กทม.และปริมณฑล ส่วนใหญ่คิดค่าธรรมเนียมถอนเงินต่างธนาคารในเขต ฟรี 4 รายการแรกของเดือน ตั้งแต่รายการที่ 5 เป็นต้นไป รายการละ 10 บาท 2.ถอนเงินต่างธนาคารในเขตจังหวัดอื่น ฟรี 4 รายการแรกของเดือน ตั้งแต่รายการที่ 5 เป็นต้นไป รายการละ 10 บาท 3.ถอนเงินต่างธนาคารกันและข้ามเขตคิด 20 บาทต่อรายการ และ 4.ถอนเงินธนาคารเดียวกันแต่ข้ามเขตคิด 15 บาทต่อรายการ
&amp;&lt;2288;